CELEX: 32022D1229
Language: sk
Date: 2022-07-11 00:00:00
Title: Rozhodnutie Komisie (EÚ) 2022/1229 z 11. júla 2022, ktorým sa menia rozhodnutia 2014/312/EÚ, 2014/391/EÚ, 2014/763/EÚ, (EÚ) 2016/1332 a (EÚ) 2017/176, pokiaľ ide o obdobie platnosti kritérií environmentálnej značky EÚ a platnosti súvisiacich požiadaviek na posudzovanie a overovanie [oznámené pod číslom C(2022) 4739] (Text s významom pre EHP)

18.7.2022   
               
               
                  SK
               
               
                  Úradný vestník Európskej únie
               
               
                  L 189/20
               
            
         ROZHODNUTIE KOMISIE (EÚ) 2022/1229
         z 11. júla 2022,
         ktorým sa menia rozhodnutia 2014/312/EÚ, 2014/391/EÚ, 2014/763/EÚ, (EÚ) 2016/1332 a (EÚ) 2017/176, pokiaľ ide o obdobie platnosti kritérií environmentálnej značky EÚ a platnosti súvisiacich požiadaviek na posudzovanie a overovanie
         
            
               [oznámené pod číslom C(2022) 4739]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
         po porade s Výborom Európskej únie pre environmentálne označovanie,
         keďže:
         
                     (1)
                  
                  
                     V nariadení (ES) č. 66/2010 sa stanovuje, že environmentálnu značku EÚ možno udeliť produktom so zníženým vplyvom na životné prostredie počas celého životného cyklu týchto výrobkov. V prípade každej skupiny produktov sa majú stanoviť osobitné kritériá environmentálnej značky EÚ.
                  
               
                     (2)
                  
                  
                     Komisia rozhodnutím 2014/312/EÚ (2) stanovila kritériá environmentálnej značky EÚ týkajúce sa skupiny produktov „vnútorné a vonkajšie náterové farby a laky“. Platnosť uvedených kritérií a súvisiacich požiadaviek na posudzovanie a overovanie uplynie 31. decembra 2022.
                  
               
                     (3)
                  
                  
                     Komisia rozhodnutím 2014/391/EÚ (3) stanovila kritériá environmentálnej značky EÚ týkajúce sa skupiny produktov „posteľné matrace“. Platnosť uvedených kritérií a súvisiacich požiadaviek na posudzovanie a overovanie uplynie 28. júla 2022.
                  
               
                     (4)
                  
                  
                     Komisia rozhodnutím 2014/763/EÚ (4) stanovila kritériá environmentálnej značky EÚ týkajúce sa skupiny produktov „absorpčné hygienické výrobky“. Platnosť uvedených kritérií a súvisiacich požiadaviek na posudzovanie a overovanie uplynie 31. decembra 2022.
                  
               
                     (5)
                  
                  
                     Komisia rozhodnutím (EÚ) 2016/1332 (5), stanovila kritériá environmentálnej značky EÚ týkajúce sa skupiny produktov „nábytok“. Platnosť uvedených kritérií a súvisiacich požiadaviek na posudzovanie a overovanie uplynie 28. júla 2022.
                  
               
                     (6)
                  
                  
                     Komisia rozhodnutím (EÚ) 2017/176 (6), stanovila kritériá environmentálnej značky EÚ týkajúce sa skupiny produktov „podlahové krytiny na báze dreva, korku a bambusu“. Platnosť uvedených kritérií a súvisiacich požiadaviek na posudzovanie a overovanie uplynie 26. januára 2023.
                  
               
                     (7)
                  
                  
                     V súlade so závermi kontroly vhodnosti environmentálnej značky EÚ z 30. júna 2017 (7) Komisia spolu s Výborom EÚ pre environmentálne označovanie posúdila a potvrdila relevantnosť uvedených skupín produktov z hľadiska schémy environmentálnej značky EÚ.
                  
               
                     (8)
                  
                  
                     Okrem toho v súlade so závermi kontroly vhodnosti environmentálnej značky EÚ z 30. júna 2017 Komisia spolu s Výborom Európskej únie pre environmentálne označovanie realizuje riešenia na zlepšenie synergií v jednotlivých skupinách produktov a intenzívnejšie využívanie environmentálnej značky EÚ vrátane zoskupovania úzko súvisiacich skupín produktov v opodstatnených prípadoch a zabezpečenia toho, aby sa v procese revízie venovala náležitá pozornosť koherentnosti medzi príslušnými politikami EÚ, právnymi predpismi a vedeckými dôkazmi.
                  
               
                     (9)
                  
                  
                     Komisia v snahe ďalej uľahčovať prechod na obehovejšie hospodárstvo testuje začlenenie metódy environmentálnej stopy výrobku (8) do revízie kritérií environmentálnej značky EÚ týkajúcich sa absorpčných hygienických výrobkov a vnútorných a vonkajších náterových farieb a lakov v súlade s Novým akčným plánom EÚ pre obehové hospodárstvo Za čistejšiu a konkurencieschopnejšiu Európu (9). Preto je vhodné predĺžiť platnosť kritérií environmentálnej značky EÚ stanovených v rozhodnutiach 2014/312/EÚ a 2014/763/EÚ, aby Komisia mohla vykonať revíziu kritérií týkajúcich sa vnútorných a vonkajších náterových farieb a lakov, keď dané priemyselné odvetvie ukončí postup revízie pravidiel pre kategórie environmentálnej stopy výrobkov v prípade dekoratívnych náterových farieb (10), a dokončiť prebiehajúcu revíziu kritérií týkajúcich sa absorpčných hygienických výrobkov, ktorá trvá dlhšie, než sa pôvodne plánovalo, a začleniť do nej aj výsledky štúdií environmentálnej stopy výrobku.
                  
               
                     (10)
                  
                  
                     Z toho istého dôvodu treba vykonať revíziu kritérií environmentálnej značky EÚ týkajúcich sa posteľných matracov, nábytku a podlahových krytín na báze dreva, korku a bambusu v súlade s Novým akčným plánom EÚ pre obehové hospodárstvo Za čistejšiu a konkurencieschopnejšiu Európu a súvisiacimi nadchádzajúcimi legislatívnymi iniciatívami. Preto je vhodné predĺžiť platnosť kritérií environmentálnej značky EÚ stanovených v rozhodnutiach 2014/391/EÚ, (EÚ) 2016/1332 a (EÚ) 2017/176 do toho istého konečného termínu, aby Komisia mohla zrevidovať kritériá týkajúce sa všetkých troch skupín produktov spolu, v súčinnosti s nadchádzajúcimi legislatívnymi iniciatívami, a zoskupiť ich, ak to považuje za vhodné.
                  
               
                     (11)
                  
                  
                     S cieľom poskytnúť dostatok času na dokončenie postupov revízie pri všetkých skupinách produktov a zabezpečiť pre držiteľov licencie kontinuitu trhu by sa obdobie platnosti aktuálnych kritérií a súvisiacich požiadaviek na posudzovanie a overovanie malo predĺžiť do 31. decembra 2025 v prípade vnútorných a vonkajších náterových farieb a lakov, do 31. decembra 2026 v prípade posteľných matracov, do 31. decembra 2023 v prípade absorpčných hygienických výrobkov a do 31. decembra 2026 v prípade nábytku a podlahových krytín na báze dreva, korku a bambusu.
                  
               
                     (12)
                  
                  
                     Rozhodnutia 2014/312/EÚ, 2014/391/EÚ, 2014/763/EÚ, (EÚ) 2016/1332 a (EÚ) 2017/176 by sa preto mali zodpovedajúcim spôsobom zmeniť.
                  
               
                     (13)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia (ES) č. 66/2010,
                  
               PRIJALA TOTO ROZHODNUTIE:
         
            Článok 1
            Zmena rozhodnutia 2014/312/EÚ
            Článok 4 rozhodnutia 2014/312/EÚ sa nahrádza takto:
            
               
                  „Článok 4
                  Kritériá environmentálnej značky EÚ pre skupinu produktov „vnútorné a vonkajšie náterové farby a laky“ a súvisiace požiadavky na posudzovanie a overovanie platia do 31. decembra 2025.“
               
            
         
         
            Článok 2
            Zmena rozhodnutia 2014/391/EÚ
            Článok 4 rozhodnutia 2014/391/EÚ sa nahrádza takto:
            
               
                  „Článok 4
                  Kritériá environmentálnej značky EÚ pre skupinu produktov „posteľné matrace“, ako aj súvisiace požiadavky na posudzovanie a overovanie platia do 31. decembra 2026.“
               
            
         
         
            Článok 3
            Zmena rozhodnutia 2014/763/EÚ
            Článok 4 rozhodnutia 2014/763/EÚ sa nahrádza takto:
            
               
                  „Článok 4
                  Kritériá environmentálnej značky EÚ pre skupinu produktov „absorpčné hygienické výrobky“, ako aj súvisiace požiadavky na posudzovanie a overovanie platia do 31. decembra 2023.“
               
            
         
         
            Článok 4
            Zmena rozhodnutia (EÚ) 2016/1332
            Článok 4 rozhodnutia (EÚ) 2016/1332 sa nahrádza takto:
            
               
                  „Článok 4
                  Kritériá environmentálnej značky EÚ pre skupinu produktov „nábytok“, ako aj súvisiace požiadavky na posudzovanie a overovanie platia do 31. decembra 2026.“
               
            
         
         
            Článok 5
            Zmena rozhodnutia (EÚ) 2017/176
            Článok 4 rozhodnutia (EÚ) 2017/176 sa nahrádza takto:
            
               
                  „Článok 4
                  Kritériá environmentálnej značky EÚ pre skupinu produktov „podlahové krytiny na báze dreva, korku a bambusu“ a súvisiace požiadavky na posudzovanie a overovanie platia do 31. decembra 2026.“
               
            
         
         
            Článok 6
            Toto rozhodnutie je určené členským štátom.
         
         
            V Bruseli 11. júla 2022
            
               
                  Za Komisiu
               
               Virginijus SINKEVIČIUS
               
                  člen Komisie
               
            
         
         
            (1)  Ú. v. EÚ L 27, 30.1.2010, s. 1.
         
            (2)  Rozhodnutie Komisie 2014/312/EÚ z 28. mája 2014, ktorým sa ustanovujú ekologické kritériá udeľovania environmentálnej značky EÚ vnútorným a vonkajším náterovým farbám a lakom (Ú. v. EÚ L 164, 3.6.2014, s. 45).
         
            (3)  Rozhodnutie Komisie 2014/391/EÚ z 23. júna 2014, ktorým sa ustanovujú ekologické kritériá na udeľovanie environmentálnej značky EÚ posteľným matracom (Ú. v. EÚ L 184, 25.6.2014, s. 18).
         
            (4)  Rozhodnutie Komisie 2014/763/EÚ z 24. októbra 2014, ktorým sa stanovujú ekologické kritériá udeľovania environmentálnej značky EÚ absorpčným hygienickým výrobkom (Ú. v. EÚ L 320, 6.11.2014, s. 46).
         
            (5)  Rozhodnutie Komisie (EÚ) 2016/1332 z 28. júla 2016, ktorým sa stanovujú ekologické kritériá udeľovania environmentálnej značky EÚ nábytku (Ú. v. EÚ L 210, 4.8.2016, s. 100).
         
            (6)  Rozhodnutie Komisie (EÚ) 2017/176 z 25. januára 2017, ktorým sa stanovujú kritériá environmentálnej značky EÚ pre podlahové krytiny na báze dreva, korku a bambusu (Ú. v. EÚ L 28, 2.2.2017, s. 44).
         
            (7)  Správa Komisie Európskemu parlamentu a Rade o revízii vykonávania nariadenia Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS) a nariadenia Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ [COM(2017) 355 final].
         
            (8)  https://ec.europa.eu/environment/eussd/smgp/policy_footprint.htm
         
            (9)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Nový akčný plán EÚ pre obehové hospodárstvo Za čistejšiu a konkurencieschopnejšiu Európu [COM(2020) 98 final].
         
            (10)  https://ec.europa.eu/environment/eussd/smgp/documents/PEFCR_Decorative%20Paints_Feb%202020.pdf.